**GLOSTRUP MUSIKOR stiftet 1. oktober 1989.**

**Vedtægter:**

Vedtægter sidst revideret 10. februar 2020.

§ 1 Foreningens navn er GLOSTRUP MUSIKOR. Foreningen er hjemmehørende i Glostrup Kommune.

§ 2 Foreningens formål er at samles omkring et sangfællesskab og i et forpligtende samvær og aktivt medlemskab at udvikle interessen for korsang bl.a. ved at afholde koncerter og arrangementer. Foreningen er upolitisk. Derudover er foreningens formål at tilbyde sangundervisning for voksne.

§ 3 Foreningen består af aktive og passive medlemmer. Ved deltagelse i undervisningen skal man aflægge en stemmeprøve for dirigenten. Stemmeprøven skal aflægges senest anden gang vedkommende deltager i undervisningen. For at deltage i korets koncerter og øvrige aktiviteter kræves medlemskab af foreningen. Ønske om optagelse sker ved henvendelse til korets formand. Aktive medlemmer optages på prøve i en måned. Efter prøvetiden tager bestyrelsen i samråd med dirigenten stilling til om personen er kvalificeret til at blive indmeldt i koret og i hvilken stemmegruppe det nye medlem passer bedst ind i.

§ 4 Medlemmer betaler et årligt kontingent, der fastsættes af generalforsamlingen. Der betales halvårligt. Første halvt-års kontingent betales i august måned og andet halvt –års kontingent betales i januar måned. For at være stemmeberettiget til generalforsamlingen skal kontingentet være kassereren i hænde senest 15. januar. Der indbetales til vores bank Nordea, kontonummer 2277-6264707410. Husk navn i referencen.

Hvis et medlem holder pause fra sangundervisningen eller holder op midt i en sæson, betales kontingentet som hovedregel ikke retur.

§ 5 Foreningen består af en bestyrelse, bestående af 5 aktive medlemmer og 1 suppleant, der vælges på den ordinære generalforsamling. Formand og 1 bestyrelsesmedlem vælges på lige år. Kassereren, næstformanden og sekretæren vælges på ulige år. Suppleanten vælges for 1 år ad gangen. Disse 5 medlemmer varetager foreningens tarv. Revisor og revisor suppleant vælges hvert år. Dirigenten bestemmer suverænt repertoiret til korets koncerter. Korets dirigent ansættes og afskediges af bestyrelsen. Dirigenten deltager ikke i korets generalforsamling.

§ 6 Foreningens regnskabsår er kalenderåret. Bestyrelsen er ansvarlig for forvaltning af foreningens midler. Foreningens midler anbringes i et anerkendt pengeinstitut. Kassererens kontante beholdning må max. Være kr. 2000,-.

Formand og/eller kassereren tegner foreningen overfor pengeinstitutter, Glostrup Kommune mv.

Årsregnskabet skal underskrives af hele bestyrelsen.

§ 7 Ordinær generalforsamling afholdes én gang om året inden udgangen af februar måned med følgende dagsorden:

* Valg af dirigent
* Bestyrelsens årsberetning
* Forelæggelse og godkendelse af det reviderede regnskab
* Fastsættelse af kontingent
* Behandling af indkomne forslag
* Valg
* Eventuelt

Generalforsamlingen er foreningens højeste myndighed.

Beslutning om vedtægtsændringer kræver at mindst 2/3 af de fremmødte medlemmer stemmer for.

Bortset herfra og det i punkt 9 nævnte tilfælde er generalforsamlingen beslutningsdygtig uanset fremmødtes antal. Afstemningen afgøres ved stemmeflertal.

Forslag der ønskes behandlet på generalforsamlingen, skal være bestyrelsen i hænde senest 8 dage før generalforsamlingen. Såfremt forslagsstilleren ikke selv kan være tilstede, skal der foreligge en skriftlig motivering.

Generalforsamlingen indkaldes skriftligt med 3 ugers varsel til såvel aktive som passive medlemmer.

§ 8 Ekstraordinær generalforsamling afholdes, når det at bestyrelsen skønnes nødvendigt eller når 1/3 af foreningens aktive medlemmer til bestyrelsen fremsætter skriftlig begæring herom.

§ 9 Foreningen kan kun opløses ved en generalforsamling, når mindst 2/3 af de fremmødte stemmer for.

Såfremt foreningen opløses, kan dens nodemateriale overdrages til en forening, der virker indenfor sang- og musikområdet, medens likvide midler fordeles ligeligt mellem ungdoms- og ældrearbejdet i Glostrup Kommune.